# Gabriel Manalt i Domènech

Gabriel Manalt i Domènech -citat incorrectament com a Menalt- (Martorell, 16 de setembre del 1657 – Martorell, 9 de juny del 1687) va ser sacerdot, organista, mestre de capella i compositor.

## Biografia

Fill de pagesos. Va ser organista de l'església dels Sants Just i Pastor de Barcelona abans d'esdevenir organista (1679-1687) i mestre de capella (del 2 d'agost a 26 de setembre del 1685) de Santa Maria del Mar (Barcelona). Els seus contemporanis el consideraven un virtuós en la interpretació de l'orgue, i arribaren a qualificar-lo d'"únic a Catalunya".
Va compondre diverses peces, la majoria per a orgue, com tientos, versos i motets, reputats tots ells com de força interès i qualitat.
Té un carrer dedicat a Martorell.

## Obres

* Dixit Dominus, salm a 5 veus del 2n to
* Laetatus Sum, salm a 5 veus del 5è to
* Lauda Jerusalem, salm a 5 veus del 7è to
* Sacris a tres veus

### Obres per a orgue

* Gaitilla de mano izquierda, de 1r to
* Gaitilla de mano izquierda, de 8è to
* Ocho versos partidos de mano derecha, pels 8 tons
* Pange lingua, himne
* Sacris solemnis, himne
* Tiento de dos manos de primer tono, per a orgue, enregistrat al CD El órgano histórico español: Música catalana, 1 per Josep Maria Mas i Bonet clavicordi (França: Auvidis Valois, 1992)
* Tiento de falses, de 6è to, enregistrat per Montserrat Torrent al CD Antologia històrica de la música catalana: L'orgue del Vendrell (Barcelona: PDI, 1995. Ref. G-80.1050. Reedició de la gravació original del 1965)
* Tiento garrido de mano derecha, de 8è to
* Tiento partido de la mano derecha, de 8è to
* Tiento partido de la mano izquierda, de 1r to
* Tiento partido de la mano izquierda, de 8è to

## Notes

* ↑ El seu cognom, per les vacil·lacions ortogràfiques de l'època, s'ha escrit també Manald i Menald. S'empra aquí la forma consagrada en la ponència de Ferran Balanza indicada en la Bibliografia, que cita de documents coetanis, partida de naixement i testament, les dades dels seus pares i els llocs i dates de bateig i mort. Ferran Balanza també s'estranya que en un document de l'època Manalt afirmés que era nat a Mataró, i aporta consideracions sobre el tema. També indica aquesta grafia Albert Garcia Espuche en l'obra col·lectiva Dansa i músics. Barcelona 1700 (Barcelona: Ajuntament, 2009), citant també documents notarials coetanis.
* ↑ És un altre títol per al Tiento garrido de la mano derecha
* 1 2 És un altre títol per a la Gaitilla de mano izquierda

## Referències

* ↑ «La música a Catalunya» ( PDF). Revista Musical Catalana - Butlletí de l'Orfeó Català, Any xviii, núms. 205 a 207, gener a març 1921, pàg. 25. «Primo als quinse de Octubre mil sis-cents setanta nou se opposa Gabriel Menalt clergue de la vila de Martorell vuy exercint per lo interim lo carrech de organista en dita parrochial Yglesia de la Verge Maria del Mar.»
* ↑ «Història de Martorell. Personatges: Gabriel Manalt I Domènech». [Consulta: 8 març 2020].

## Bibliografia

* Ferran Balanza i González Notes inèdites sobre Gabriel Manalt, ponència a Actes del I Symposium de Musicologia Catalana: Joan Cererols i el seu temps Barcelona: IEC, 1985. Pàgines 70 i següents.
* G. Menalt: Obras completas para órgano [I i II] Mollerussa: Scala Aretina, 2002
* Gabriel Menalt (1657-1687) Obra completa per a orgue. Edició de Bernat Cabré.Tritó, 2012

## Enllaços externs

* Resum biogràfic del "Centre d'Estudis Martorellencs"
* Gabriel Manalt a International Music Score Library Project (IMSLP).